<classify> WAZIRI wa Afya katika Serikali ya Mapinduzi Zanzibar SMZ, Hamad Rashid Mohamed amesema Serikali hiyo imetenga Sh bilioni 9.3 kwa ajili ya huduma za chakula katika hospitali za visiwani humo.Mohamed amesema hayo wakati akijibu swali la mwakilishi wa viti maalumu Pemba, Dhulfa Mmaka Omar aliyetaka kujua sababu za kuwapo watu binafsi wanaotoa huduma za chakula kwa ajili ya wagonjwa kwenye hospitali ya Chake Chake Pemba.Mohamed amesema SMZ imetenga fedha hizo kwa ajili ya kutoa huduma kwa wagonjwa katika hospitali zote za serikali zinazolaza wagonjwa.Hata hivyo, alishangazwa na kuwepo kwa taarifa za watu binafsi kutoa huduma za kugawa uji kwa wagonjwa ikiwemo katika hospitali ya Chake Chake Pemba.Mheshimiwa Spika Serikali imetenga jumla ya Sh bilioni 9.3 kwa ajili ya kutoa huduma za wagonjwa sasa nitamuuliza katibu mkuu wangu, vipi hizo fedha zimetumika vipi na kwa nini wapo watu wanatoa huduma za vyakula katika hospitali hizo,alisema.Amesema ni makosa kwa watu binafsi kutoa huduma za chakula katika hospitali za serikali, ikiwemo kugawa uji bila ya chakula hicho kuchunguzwa ubora wake.Amesema afya na ubora wa chakula ni muhimu kwa hivyo siyo busara hata kidogo mtu binafsi kutoa huduma za chakula kwa wagonjwa katika hospitali za serikali.  <topic>: KITAIFA 